"Hetkest, mil esitasin  taotluse loobuda Vene Föderatsiooni kodakondsusest, on varsti möödas juba poolteist aastat, aga vastust Vene saatkonnast ikka pole," rääkis kodakondsusest loobuda püüdev Svetlana. "Ma kirjutasin isegi Putinile oma probleemist, mitte midagi ütlev vastus tuli alles kolme kuu pärast."    Svetlana on sündinud Eestis ning kavatses pärast kooli lõpetamist edasi õppima minna St. Peterburgi. Hoolikalt järele mõtlemata võttis ta endale tookord Vene kodakondsuse. "Ma ei teadnud toona, et see on tõsine  samm," rääkis naine venekeelsele Delfile.    "Mul ei ole Venemaal midagi, kõik mu elu ja plaanid tulevikuks on seotud Eestiga," selgitas Svetlana, kes tahab nüüd Vene kodakondsusest loobuda. Ka on tema kahest lapsest ühel Eesti kodakondsus. Mõne nädala pärast peaks naisel sündima veel kolmas laps. "Kuna ma olen ametlikult Venemaa kodanik  ning ei ole abielus, määratakse ka lapsele ema järgi Vene kodakondsus," on naine kurb.    Aasta pärast seda, kui Svetlana täitis paberid kodakondsusest loobumiseks, pöördus ta Vene saatkonda Eestis. "Konsulaarosakonna atašee Aleksander Savinov lubas mulle, et tegeleb minu probleemiga isiklikult, kiirendab protsessi ning annab kohe teada, kui ma pean passi tooma. Ta kinnitas mulle, et oodata ei tule kaua, kõige rohkem mai lõpuni," rääkis naine. Svetlana saatis saatkonda järelpärimisi, aga tema  e-kirjadele ei tulnud mingit vastust. "Tunne on, et nad venitavad viimase hetkeni, kuigi ma rääkisin Savinovile, et muretsen ka oma veel sündimata lapse kodakondsuse pärast. Savinov kinnitas mulle, et nad on huvitatud sellest, et inimesed jääksid Vene kodanikeks."    Samal ajal saadab Eesti pool naisele kirju, et talle ollakse nõus andma Eesti kodakondsust. "Mulle isegi helistati ja tunti huvi, miks ma ei ole siiani viinud tõendit, et olen loobunud Vene kodakondsusest ning öeldi, et lõpmatuseni nad ei  saa mu järele oodata, kuigi viisin neile kirja Vene saatkonnast, et minu avaldusega kodakondsusest loobumiseks ikka veel tegeldakse. Mina ei ole ju süüdi, et Vene pool venitab. Kui inimene tahab kodakondsusest loobuda, siis miks teha teel takistusi? Eriti kui ta on Eestis sündinud ja juurdunud, aga mitte Venemaal, mis on vaid etniline kodumaa."    Meeleheitel Svetlana saatis kirja ka peaminister Putinile. Kolm kuud hiljem, 13. mail Venemaalt välja saadetud ja 3. juunil Svetlanani jõudnud vastuses  öeldakse vaid, et soov loobuda Venemaa kodakondsusest jõudis peaministrini ning on edasi saadetud konsulaarametisse.    Juuni alguses pöördus ka venekeelne Delfi Vene saatkonda Eestis ning uuris, kaugel on Svetlana avaldus kodakondsusest loobumiseks. Pressiatašee Maria Šustitskaja kinnitas, et probleem on praktiliselt lahendatud ning Svetlanaga ollakse pidevalt kontaktis.    Täna, vaid paar päeva enne sünnitust, läheb Svetlana uuesti konsulaati uurima, kas tema soov Vene kodakondsusest  loobuda on lõpuks rahuldatud.     Delfi.ee  Margarita Kornõševa